**Tokod Nagyközség Önkormányzat Képviselő-testületének**

**2/2014. (II. 27.) önkormányzati rendelete**

**a temetőről és a temetkezésről**

Tokod Nagyközség Önkormányzatának Képviselő-testülete a temetőkről és a temetkezésről szóló 1999. évi XLIII. törvény 41. §. (3) bekezdésében kapott felhatalmazás alapján, valamint Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva a következőket rendeli el:

**1. Általános rendelkezések**

**1. §**

(1) A rendelet hatálya Tokod Nagyközség közigazgatási területén Tokod, 215/9 helyrajzi szám alatt működő önkormányzati tulajdonban lévő köztemetőre, az ott folyó temetkezési és temető fenntartási, sírhely használati tevékenységekre, továbbá a köztemetőben tevékenységet végző természetes és jogi személyekre terjed ki.

(2) Az önkormányzat az (1) bekezdésben megjelölt köztemetőre vonatkozó és üzemeltetési kötelezettségeit kegyeleti közszolgáltatási szerződés útján biztosítja.

**2. Temetési helyek**

**2. §**

A temetőben temetkezési helyként koporsós, és urna- és gyermek sírhelyek válthatók meg. A fenntartó engedélyével sírbolt és díszsírhely is kialakítható.

**3. §**

Az egyes temetési helyeket az elhunyt hozzátartozóinak, illetve a temettetést megrendelőknek meg kell váltani és ezzel a temetési hely felett a 145/1999. (X.1.) Korm. rendelet 18. §. (1) bekezdésének a) b) c) d) pontjaiban meghatározott időtartamra rendelkezési jogosultságot szereznek. A rendelkezési jogosultság a sírhely használati idejének lejártakor az üzemeltetővel való egyeztetés nyomán meghosszabbítható.

(2) Kettős és mélyített sírok esetében a rendelkezési jogosultság idejét az utolsó rátemetéstől időarányosan kell számítani.

(3) A temetési helyekkel való ésszerű gazdálkodás érdekében még élő személy részére temetési hely nem váltható meg.

**3. Sírhelyek méretei**

**4. §**

Az egyes temetkezési helyek méreteit a rendelet 2. melléklete tartalmazza.

**4. Temetőben végzett tevékenységek**

**5. §**

(1) Hamvasztás után a hamvakat tartalmazó urnát, vagy urnakoporsót:

*a)* koporsós sírhelyen rátemetéssel

*b)* urnasírhelyen

*c)* sírboltban

*d)* urnasírboltban

lehet elhelyezni.

Az egyes temetési helyeken elhelyezhető koporsók, illetve hamvakat tartalmazó urnák száma összesen:

*a)*  egyes sírhely esetében 2 koporsó mélyített sírba és 2 urna talajszint alatt elhelyezve

*b)* kettes sírhely esetében 4 koporsó mélyített sírba és 4 urna talajszint alatt elhelyezve

* gyermeksírhely esetében 2 gyermekkoporsó vagy 1 gyermekkoporsó és 1 urna talajszint alatt elhelyezve
* urnasírhely esetében 2 urna talajszint alatt és 2 urna urnafülkében síremléken
* sírbolt esetében a sírboltkönyvben rögzítettek szerint 2, 4 vagy 6 koporsó és 2, 4 vagy 6 urna kizárólag a sírbolt belsejében.

(3) A temetőben síremlék műtárgyak elhelyezésére a szabványoknak és a temető üzembiztonsági előírásainak megfelelően kerülhet sor.

**6. §**

(1) A temetési helyek magánszemélyek között jogügylet tárgyai nem lehetnek.

(2) A temetési hely felett rendelkezni jogosult köteles saját költségén gondoskodni a sírhely, síremlék vagy sírbolt fenntartásáról, gondozásáról, helyreállításáról. A gondozási kötelezettség a szomszédos sírhelyig tartó terület feléig terjed ki.

(3) A temetőben a temetési helyek bekerítése tilos.

**7. §**

(1) A temetőben bármilyen vállalkozásszerűen végzett munkát kizárólag az üzemeltetőnek történt bejelentés után, annak írásos engedélye alapján lehet megkezdeni.

(2) A köztemetőben az elhunyt hűtésével, ravatalozásával a temetőben erre a célra rendszeresített szállító járművön történő szállításával, továbbá a hamvaknak az erre szolgáló berendezéssel történő szórásával, urna elhelyezéssel, sírásással, sírhelynyitással, sírba helyezéssel, visszahantolással, újratemetéssel és exhumálással kapcsolatos feladatok ellátására az üzemeltető szakszemélyzetének és berendezésének használata kötelező.

**8. §**

(1) A sírhelyre csak olyan egynyári és kétnyári, vagy évelő lágyszárú virág, dísznövény, talajtakaró növény és cserje ültethető, mely nem terjed túl a sírhely oldalhatárán. Fákat csak a temető fenntartója ültethet.

(2) A sírhelyekről lekerülő hulladékot csak az arra kijelölt gyűjtőhelyen lehet elhelyezni.

(3) Az építéssel, bontással keletkező építési törmelék, hulladék és felesleges föld azonnali elszállításáról az építtető köteles gondoskodni.

(4) Tilos a sírhelyek környékét felásni, a talajt elhordani, vagy sírfeltöltésre használni, a sírok mellé ülőpadot elhelyezni.

(5) A temető tisztán tartását üzemeltető végzi.

**9. §**

(1) A temetőt a temetőlátogatók részére

a) április 1-től szeptember 30-ig reggel 7.00 - 20.00-ig

b) október 1-től március 31-ig reggel 8.00 - 18.00-ig

kell nyitva tartani.

Október 31. és november 1. napján a nyitvatartási idő 22.00-ig tart.

(2) A temetőben 10 éven aluli gyermek csak felnőtt felügyelete mellett tartózkodhat.

(3) A temetőben tilos reklámot, hirdetést elhelyezni, virágot és bármely más tárgyat árusítani.

**10. §**

(1) Az üzemeltető engedélye nélkül a temetőben sem koporsós temetés, sem urnaelhelyezés, vagy szórás nem végezhető.

(2) Amennyiben az üzemeltető tudomására jut bármely módon történt illegális temetés, urnaelhelyezés, szórás, azt a fenntartó felé jelenteni köteles, aki jogi eljárást kezdeményez az illegális temetést végzővel szemben.

**11. §**

(1) A veszélyessé vált síremlékek esetében üzemeltető a balesetveszély elhárítása érdekében a szükséges beavatkozást azonnal elvégzi. Ezt követően a további helyreállítási feladatok elvégzésére a sírhely fenntartóját felszólítja.

(2) A felszólítás eredménytelensége esetén a helyreállítási munkálatokat az üzemeltető elvégzi és ennek költségeit áthárítja a sírhely fenntartójára.

**12. §**

(1) A sírjel szabályszerű felállítását, átépítését, lebontását a temető üzemeltetője ellenőrzi.

(2) A temetőben végzendő minden munkát - kivéve a hozzátartozók, vagy megbízottjuk részéről történő sírgondozást, valamint a sírhely díszítését szolgáló növénybeültetést - a temető üzemeltetőjének engedélyével lehet végezni.

(3) A temető területén munka úgy végezhető, hogy az ne sértse a hozzátartozók és a látogatók kegyeleti érzéseit és ne akadályozza az elhunyt búcsúztatását. Munkavégzés során a szomszédos sírhely nem sérülhet, gondoskodni kell arról, hogy az eredeti állapot ne változzon. Amennyiben a szomszédos sírhely sérül, úgy a kárt okozó köteles az eredeti állapotot helyreállítani. A munkavégzés ideje alatt a temetési helyek látogatását akadályozni nem lehet. Szükség esetén a munkavégzést fel kell függeszteni.

(4) A temetőben kegyeleti okból elhelyezett gyertya, mécses kizárólag a tűzveszély elkerülésével lehetséges.

(5) A megváltott sírhelyeket a hozzátartozó köteles rendszeresen gondozni.

(6) A temető területére bármely temetkezési vállalkozás, amelyet az eltemettető megbízott, az üzemeltetővel történt előzetes egyeztetés után munkanapokon 7.00-15.00 óráig szállíthat be elhunytat az alábbi szabályok szerint:

*a)* Az elhunytat, illetve urnát azonosítás céljából üzemeltetőnek át kell adni.

* Koporsós temetés esetén az elhunytat legkésőbb a temetést megelőző munkanapon üzemeltető által biztosított halottas házba előzetes egyeztetés alapján be kell szállítani, ahol az azonosítás után lehet lezárni a koporsót.
* Urnás temetés esetén elegendő a temetés napján a temetést megelőző legkésőbb 3 órával az urnát azonosításra átadni.
* Előzetes egyeztetés alapján munkaidőben történő elhunyt átvételéért üzemeltető semmilyen külön díjat nem számol fel.
* A munkaidőn túl, illetve munkaszüneti napokon beszállított elhunyt átvételéért üzemeltetőt a mindenkori árjegyzéke alapján megállapított ügyeleti díj illeti meg.

(7)A temető létesítményei közül díjmentesen vehető igénybe

a) sírgondozás céljára víz

b) a sírgondozásból keletkező koszorú- és virágmaradvány hulladék

elhelyezésére kijelölt gyűjtőedény.

**5. Temetői díjak**

**13. §**

* A sírhelyek megváltásáért, a temetői létesítmények igénybevételéért, az üzemeltető által biztosított szolgáltatásokért díjat kell fizetni.

(2) A temetőben vállalkozásszerűen munkát végzőknek temető-fenntartási díjat kell fizetni.

(3) A díjak mértékét a rendelet 1. melléklete tartalmazza.

**7**. **Temető rendjének fenntartása**

**14. §**

(1) A rendeletben rögzített szabályok megsértése esetén üzemeltető a sírhely gondozóját írásban - határidő megjelölésével - felszólítja a jogellenes magatartás megszüntetésére, valamint az eredeti állapot helyreállítására.

(2) A felszólításban megjelölt határidő eredménytelen elteltét követően üzemeltető a szükséges munkálatokat elvégzi, ennek költségeit a sírhely fenntartására jogosult részére áthárítja.

**8**. **Záró rendelkezések**

**15. §**

(1) E rendelet 2014. március 1. napján lép hatályba.

* Hatályát veszti
* a temetőről és a temetkezésről szóló 18/2000. (XI.30.) önkormányzati rendelet,
* a temetőről és a temetkezésről szóló 18/2000. (XI.30.) önkormányzati rendelet módosító 11/2003. (IX.29.) önkormányzati rendelet,
* a temetőről és a temetkezésről szóló 18/2000. (XI.30.) önkormányzati rendelet módosító 13/2012. (V.25.) önkormányzati rendelet.

Tóth Tivadar Tóth Gábor

polgármester jegyző

A rendelet 2014. február 27. napján kihirdettem:

Tóth Gábor

jegyző

1. melléklet

a temetőről és a temetkezésről szóló

2/2014. (II. 27.) önkormányzati rendelethez

**Az üzemeltető által biztosított szolgáltatások**

**általános forgalmi adó nélkül számított díja**

* Sírásás urnasír esetén 10 000 Ft
* Sírásás normál mélységű sír, koporsós temetés 20 000 Ft
* Sírásás mélyített sír, koporsós temetés 25 000 Ft
* Sírhantolás urna sír 5 000 Ft
* Sírhantolás normál sír, koporsós temetés 12 000 Ft
* Sírhantolás mélyített sír, koporsós temetés 15 000 Ft
* Ravatalozás 25 000 Ft
* Külső ravatal 20 000 Ft
* Sírhelykezelés ( megváltáskor) 3 600 Ft/alkalom
* Sírhely kijelölése (új sírhely esetén) 3 000 Ft/alkalom
* Hűtési díj az első három napig 5 500 Ft átalány
* Hűtési díj:

a 4. naptól minden megkezdett nap után 2 600 Ft/nap

14. Halott vivők 5.200 Ft/fő

**A temetőben alkalmazott egyéb díjak**

**általános forgalmi adó nélkül számított mértéke**

1. A temetkezési hely, illetve az újraváltás díja:

a) egyes sírhely 12 500 Ft/25 év

b) dupla sírhely 20 000 Ft/25 év

c) Kolumbárium 6 000 Ft/10 év

d) gyermek sírhely 7 500 Ft/25 év

e) urna sírhely 7 500 Ft/10 év

f) Sírbolt ( 4 személyes ) 120 000 Ft/60 év

g) sírbolt (6 személyes) 300 000 Ft/60 év

2. A temetkezési szolgáltatók kivételével a temetőben vállalkozásszerűen munkát végzők által fizetendő temető-fenntartási hozzájárulás díja 3 000 Ft/síremlék.

3. A temetői létesítmények igénybevételéért a temetkezési szolgáltatók által fizetendő díj

34 000 Ft/alkalom.

2. melléklet

2/2014. (II. 27.) önkormányzati rendelethez

1. A temetkezési helyek méretei

|  |  |  |  |  |
| --- | --- | --- | --- | --- |
|  | A | B | C | D |
| 1. | **Sírhely, sírbolt, urnasírbolt** | **Hossza (cm)** | **Szélessége (cm)** | **Mélysége (cm)** |
| 2. | Egyes sírhely | 210 | 100 | -- |
| 3. | Kettes sírhely | 210 | 200 | -- |
| 4. | Gyermek sírhely | 130 | 60 | -- |
| 5. | Urna sírhely | 100 | 60 | -- |
| 6. | Kettes sírbolt | 310 | 180 | 220 |
| 7. | Négyes sírbolt | 310 | 240 | 220 |
| 8. | Hatos sírbolt | 310 | 320 | 220 |
| 9. | Kettes urnasírbolt | 100 | 60 | 150 |
| 10. | Négyes urnasírbolt | 100 | 80 | 150 |

2. Az egyes temetési helyek egymástól mért távolsága új parcella esetén:

Egyes, kettes sírhely 80 cm

Gyermeksírhely 60 cm

Kettős, négyes, hatos sírbolt 100 cm

Urnasírhely, kettes négyes urnasírbolt 120 cm